**OSNOVNA ŠKOLA BISTRA  
Bistranska 30  
10298 Donja Bistra**

Donja Bistra, 13.02.2017.

**ZAPISNIK SA 3. SJEDNICE VIJEĆA RODITELJA ZA ŠKOLSKU GODINU 2016./2017.**

Treća sjednica Vijeća roditelja OŠ Bistra održana je 13.02.2017. godine u prostorima matične škole s početkom u 18:15 sati. Sjednicu je vodila predsjednica gđa. Mirjana Eršek, nazočni su bili gosp. Eduard Kovačević, ravnatelj škole i 17 članova Vijeća roditelja(od ukupno 29).

**Verifikacija zapisnika sa prošle sjednice**

Gđa. Željka Rassi je imala primjedbu na zapisnik sa 2. sjednice Vijeća roditelja. Nije se složila s nekim detaljima iz zadnje točke dnevnog reda s prošle sjednice. Nakon njene sugestije sporni dijelovi su korigirani i izmijenjeni u navedenom zapisniku. Drugih prigovora nije bilo te je zapisnik prihvaćen od strane prisutnih roditelja.

1. **Izlet učenika**

Prva točka dnevnog reda odnosila se na organizaciju i realizaciju izleta učenika. Prema pravilniku škole, izleti mogu biti jednodnevni ili dvodnevni. Destinaciju biraju učenici i roditelji u dogovoru s njihovim razrednicima. Najčešće se to dogovara na prvom roditeljskom sastanku, drugog polugodišta, ukoliko nije dogovoreno ranije. Ukupno 75% roditelja i sam razrednik, kao i dva druga paralelna razreda moraju biti suglasni s nekom destinacijom i trajanjem izleta da bi se postigao dogovor. Kada je dogovor postignut, gdje i koliko dugo se ide na izlet, škola raspisuje natječaj i traži najčešće pet ponuda koje zadovoljavaju tražene uvijete. Nakon čega predstavnici Vijeća učenika, Vijeća roditelja i razrednici razrednih odjela odlučuju o najboljoj ponudi.

1. **Biranje predstavnika Vijeća roditelja u Školski odbor**

Ravnatelj je pročitao pravila o izboru i upoznao prisutne predstavnike vijeća koja je uloga izabranog roditelja u Školskom odboru, nakon čega se pristupilo izboru. Predloženi su bili sljedeći roditelji;   
Gđa. Mirjana Eršek  
Gosp. Josip Brajković  
Gosp. Boris Špoljar  
Gđa. Lidija Poljak  
  
Nakon glasanja, za predstavnika roditelja u Školskom odboru izabrana je gđa. Mirjana Eršek s ukupno 10 glasova, gosp. Brajković imao je 9, dok gosp. Špoljar i gđa. Poljak nisu bili suglasni s prijedlogom obnašanja te dužnosti.

1. **Razno**

Nakon razgovora, na prošloj sjednici Vijeća roditelja s načelnikom općine, o organizaciji i sufinanciranju škole plivanja, od strane Općine Bistra došla je obavijest. Općina je u mogućnosti pokriti troškove prijevoza do Termi Jezerčica, dok bi trošak korištenja bazena i voditelje plivanja plaćali sami roditelji.

Sljedeća tema bila je vezana uz veliki problem s nošenja mobilnih uređaja u školu, ometanjem nastave i snimanjem drugih učenika i profesora za vrijeme i nakon nastavnog sata. Od strane Vijeća učitelja pokrenuta je inicijativa o izmjenama statuta o nošenju mobitela u školu. Odluke o navedenim izmjenama trebale bi biti izglasane na sljedećoj sjednici Vijeća učitelja.

U nastavku sjednice bilo je razgovora o školskoj kuhinji. Ovo pitanje se javlja svaki put iznova i na njega nema zadovoljavajućih odgovora. Postoji mnogo propisa, normi i uvjeta koji bi se trebali zadovoljiti kako bi se postigli preduvjeti za nešto bolju prehranu učenika.

Na kraju je opet bilo potegnuto pitanje pomoći gđi. Rassi u rješavanju problema s zagađivanjem zraka iz proizvodnje drvenog ugljena. Članovi Vijeća roditelja zabrinuti su nastalom situacijom, većina roditelja je suglasna sa slanjem molbe, pisanim putem, prema nadležnim tijelima s željom da se ovaj problem što prije pozitivno riješi. Dogovoreno je da će se sačekati ishod sastanka sa županom i nakon toga poduzeti potrebne mjere, ukoliko će biti potrebno.

Predsjednica Vijeća roditelja:  
 gđa. Mirjana Eršek

Zapisničar:  
 gđa. Lidija Poljak